**5/6/2004**

**Nr 2/2004**

**Nr 2/2004**

**Tromsøkongressen**Tidspunktet for International PENs 70. verdenskongress i Tromsø nærmer seg og vi får stadig henvendelser fra medlemmer som ønsker å delta som observatører.  En internasjonal kongress av denne størrelse, med flere seminarer, litterære samlinger og kulturelle og sosiale arrangementer, vil være av interesse for alle våre medlemmer.  Dessverre har vi både plassproblemer og for dårlig økonomi til å invitere alle som har lyst, men vi vil forsøke å finne plass til de av våre medlemmer som tar seg tid og råd til å delta for egen regning.

Norsk PEN har som målsetting at medlemmer som ønsker å delta skal slippe å betale deltageravgift (kr 1.750), men vi kan dessverre ikke love noe før vi har oversikt over deltagere og gjester fra alle PEN-sentrene.  Inntil videre ber vi de av dere som er interessert om å registrere dere på vanlig måte, men ikke betale avgiften.  All informasjon om kongressen inklusive foreløpig program og registreringsskjema finner dere på våre hjemmesider.  De som ikke har tilgang på internett kan kontakte kontoret, så sender vi materialet i posten.  Vi ber alle interesserte om å overholde påmeldingsfristen som er 4. juni.

**Ottawa/Writers in Exile-konferanse**Norsk PENs generalsekretær Carl Morten Iversen presenterte de norske fribyene og samarbeidet mellom disse, Norsk PEN, norske myndigheter og Det Internasjonale Fribynettverket (INCA) i et panel på en Writers in Exile-konferanse i Ottawa, Canada i mars.  Konferansen, som fokuserte på eksilforfattere, fribyer og nettverkssamarbeid, var arrangert av PEN Canada og ble avholdt hos det kanadiske utenriksdepartement.  Konferansen samlet en lang rekke representanter for PEN-sentre involvert i fribyer for forfulgte forfattere, samt representanter for høyere utdanningsinstitusjoner i Canada som har lignende ordninger for akademikere.  Mulighetene for samarbeid mellom skribentenes og akademikernes nettverk ble drøftet og en rekke ideer som ble lansert vil bli fulgt opp av de involverte PEN-sentrene på kongressen i Tromsø.

**Menneskerettighetskommisjonen i Geneve**Leder for Norsk PENs komite for fengslede forfattere, Elisabet Middelthon, holdt et innlegg om ytringsfrihet på vegne av International PEN under FNs Menneskerettighetskommisjons sesjon i Geneve i slutten av mars i år.  Innlegget er publisert på våre hjemmesider [www.norskpen.no](http://www.norskpen.no/)  De av våre medlemmer som eventuelt ønsker innlegget tilsendt, bes kontakte kontoret.

**Invitasjon til å levere noveller til Int. PENs Women Writers Committee**International PENs Women Writers Committee inviterer kvinnlige skribenter som også er PEN-medlemmer til å bidra med poesi og noveller på spansk, fransk eller engelsk til volume tre av antoligien "Nuestra Voz".  Maksimal lengde på innleverte manuskripter er 1.500 ord og redaksjonen garanterer at manus ikke vil bli redigert.  Frist for innlevering er 1. desember i år og interesserte kvinnlige skribenter kan sende bidrag til penmelbourne@optusnet.com.au der man også kan får mer informasjon.

**Flytting av Norsk PENs kontor**Menneskerettighetshuset (hvori opptatt noen nye medlemmer) og, følgelig, Norsk PENs kontor, flytter i begynnelsen av juni til nye kontorlokaler i samlokalisering med Amnesty Norge.  Vi får ny adresse og telefon/faxnummere, øvrige detaljer forblir de samme (se nederst på siden).

**Tyrkia og IPA**I begynnelsen av april arrangerte vi, i samarbeid med International PEN og Den internasjonale forleggerforening (IPA), to rundebordskonferanser om ytringsfrihetssituasjonen i Tyrkia i regi av FNs Menneskerettighetskommisjon i Genève. Tross konkurranse fra Kofi Annan, som dukket opp uanmeldt i Genève for å markere at det var ti år siden folkemordet i Rwanda, kom det ca. 50 tilhørere fra det diplomatiske miljøet på hver av konferansene, hvor vi hadde samlet en rekke tyrkiske forleggere, advokater, redaktører og andre ytringsfrihetsforkjempere. Arbeidet ble fulgt opp i Istanbul av Aslaug Eidsvik, Ole-Gunnar Solheim og Kjell Olaf Jensen i begynnelsen av mai, og rundebordskonferansene vil bli fulgt videre opp i Istanbul i november. Det to år gamle samarbeidet mellom Norsk PEN og IPA har ført til at IPA nå er blitt en av International PENs nærmeste samarbeidspartnere. En av deltagerne i Genève, forleggeren Ragip Zarakolu, stilles for retten i Istanbul 26. mai; Eugene Schoulgin vil da være til stede i Statens Sikkerhetsdomstol. (Forøvrig har det kontinuerlige presset mot Tyrkia, bl.a. fra EU, og den ubehagelige tilstedeværelsen av utenlandske observatører ført til at de militære Statens Sikkerhetsdomstoler nå foreslås fjernet fra det tyrkiske rettsvesenet ved grunnlovsforslag.)

**Fribyen Trondheim**Den tsjetsjenske forfatteren Musa Mutaev og hans kone Zagran Mutaeva, som befant seg i en akutt livstruende situasjon i Ingusjetia hvor de hadde gått i dekning, ble i begynnelsen av april reddet ut ved en svært effektiv aksjon hvor Norsk PEN fikk meget god hjelp fra den russiske menneskerettighetsorganisasjonen Memorial, Helsingforskomiteen, UDI, den norske Moskva-ambassaden og Trondheim kommune, som hev seg rundt og mottok ekteparet Mutaev på meget kort varsel. Dermed er Trondheim vår fjerde friby for forfulgte forfattere, etter Stavanger, Kristiansand og Oslo. 11. mai traff Kjell Olaf Jensen ekteparet i Trondheim, hvor de later til å være i meget gode hender. Fribyansvarlig i Trondheim er Rein-Thorvald Oftedal i Flyktningeetaten.